Elke bietjie help | Netwerk24
Min van ons maak tyd om aan ander se pyn te dink.
Die nood en behoefte is groot in ons gemeenskappe – honger, mishandeling en verslawing om net 'n paar van die kwessies op te noem. Maar min van ons maak tyd om aan ander se pyn te dink en nog minder, om iets te doen om dit te verander. Een so 'n goeie siel is Curt Baker, Kuier se handelsmerkbestuurder. Hy doen al die afgelope twaalf jaar gemeenskapsprojekte en maak altyd sy familie, vriende en followers op sosiale media deel van die inisiatiewe.
Curt en 'n groep vriende samel deesdae sanitêre produkte vir hawelose vroue en meisies in. Hulle het hierdie inisiatief spesiaal vir Vrouemaand begin, maar afhangend van die verskil wat hulle maak, sal hulle dit beslis weer doen.
"'n Mens sien oral behoefte raak, maar omdat ek elke oggend op pad werk toe verby so baie hawelose vroue en meisies ry, het ek besluit die fokus moet op hulle wees. Dit is net die begin en hopelik kan ons meer vir hierdie mense doen," verduidelik Curt.
Sy hart gaan na veral hierdie vroue wat nie eens kan was nie, wat nog te sê van sanitêre produkte elke maand bekostig. "Dit kos nie baie nie, maar beteken die wêreld vir hulle," meen hy. Curt probeer deur sy projekte wys elke bietjie help en hoe maklik dit is om 'n verskil te maak.